قەیارە

قەیارە شارۆچکەیەکی عێراقییە و دەکەوێتە باشووری پارێزگای نەینەوا لە کەناری ڕۆژاوای ڕووباری دیجلە و نزیکەی ٦٠ کم (٣٥ میل) لە باشووری مووسڵەوە دوورە. دەکەوێتە پارێزگای مووسڵ و ناوەندی ناحیەی قەیارەیە. ژمارەی دانیشتووانی ٣٩٨ ھەزار و ٩٨٩ کەسە.  شارۆچکەکە دەکەوێتە نزیک کێڵگەی نەوتی قەیارە و پاڵاوگەیەکی نەوتی ھەیە لە ناوچەکانی باشووری ڕۆژاوای شارەکەی. فڕۆکەخانەی قەیارە ڕۆژاوا بە دووری ٢٠ کیلۆمەتر لە ڕۆژاوای شارەکە ھەڵکەوتووە. 

شار و ناوچە لاوەکییەکە لە مانگی حوزەیرانی ٢٠١٤ کەوتە دەست دەوڵەتی ئیسلامی عێراق و شام. دەوترێت کۆنتڕۆڵکردنەوەی قەیارە گرنگییەکی ستراتیژی ھەبووە بۆ ھێرشی کۆنترۆڵکردنەوەی مووسڵ لە ساڵی ٢٠١٦. لە مانگی ئابی ٢٠١٦ قەیارە بە تەواوی لەلایەن ھێزە عێراقییەکانەوە گیرا، لیوا ڕیاز جەلال تۆفیق ڕای گەیاند کە ھەموو بەشەکانی شارەکەیان کۆنترۆڵکردووە، حەیدەر عەبادی، سەرۆک وەزیرانی عێراق ستایشی گرتنی ئەو شارەی بە «ھەنگاوێکی سەرەکیی لە شەڕی دژی داعش» کرد. لە مانگی تەممووزی ٢٠١٦ پنتاگۆن ڕای گەیاند، ٥٦٠ سەربازی تر دەنێرێت بۆ عێراق، بە پلەی یەکەم بۆ پەرەپێدانی فڕۆکەخانەی قەیارە و بەکارھێنانی وەک پاڵپشتی بۆ ھێرشە پلان بۆ داڕێژراوەکەی بۆ سەر مووسڵ. دوای ئازادکردنی شارۆچکەکە، ئەندامانی ھۆزی جبوور لە قەیارە و گوندەکانی دەوروبەری ، فەوجی ٣٩ی ھێزەکانی حەشدی شەعبی (کە نازناوی «مغاویرانی جبوور» یان «شێرەکانی دیجلە»)یان پێکھێنا بۆ بەرەنگاربوونەوەی دەوڵەتی ئیسلامی لە عێراق و شام (داعش). ئەم یەکەیە دواتر بەشداری شەڕی مووسڵ (٢٠١٦-٢٠١٧)ی کرد.

 سەرچاوەکان 

پۆل:شوێنە ئاوەدانەکانی پارێزگای موسڵ